## FGV ha impulsat 21 accions solidàries en el primer semestre de 2024 a través de Metrovalencia i TRAM d’Alacant

*** Els agents voluntaris d’FGV van realitzar 461 hores de treball social de gener a juny
* Díhuit entitats sense ànim de lucre s’han beneficiat de la política de responsabilitat social corporativa de l’empresa pública**

Ferrocarrils de la Generalitat Valenciana (FGV) ha impulsat en el primer semestre de 2024 un total de 21 accions solidàries juntament amb centres educatius, socials i organitzacions no governamentals (ONG) en les instal·lacions de Metrovalencia i TRAM d’Alacant, dins de la política de responsabilitat social corporativa (RSC) de l’empresa pública. D’estes accions socials, dutes a terme a través de la denominada Línia 0, s’han beneficiat 18 entitats sense ànim de lucre.

Esta activitat, sense cap cost per a FGV, ha sigut possible, en gran part, gràcies al treball desinteressat de la plantilla de l’empresa pública, que ha realitzat 461 hores de treball social, amb l’objectiu d’aconseguir més sensibilització en la societat valenciana envers els col·lectius més desfavorits.

Estes col·laboracions, mitjançant la celebració de 265 taules informatives i dies mundials, una exposició, donacions de sang, instal·lació de 400 cartells en tramvies i 5 cartells digitals en estacions, 3 visites educatives per a 54 estudiants, la promoció del transport públic amb 1.200 títols gratuïts i les falques de missatges en xarxes socials, han permés aconseguir augmentar la sensibilitat de la societat valenciana a favor de les entitats socials i el col·laboracionisme.

Amb la realització de les 461 hores de voluntariat d’FGV mencionades i 4.005 hores de les entitats col·laboradores s’han treballat aspectes de salut, consum responsable, respecte i integració per a col·lectius amb problemes d’exclusió, seguretat ciutadana, ajuda a la dona, majors, immigrants i refugiats, educació i cura del medi ambient.

Entre les entitats a les quals s’ha donat veu en FGV destaquen Metges sense Fronteres, Metges del Món, Save the Children, Aldeas Infantiles SOS, Plataforma del Voluntariat de la Comunitat Valenciana, Centre de Transfusió de la Comunitat Valenciana, Alcohòlics Anònims, Associació d’Epilèpsia de la Comunitat Valenciana o Fontilles Salut + Desenrotllament.

A més, les instal·lacions de Metrovalencia i TRAM d’Alacant s’han obert a la visita de grups per a la integració social o laboral dels seus components amb diversos instituts, col·legis o centres juvenils o de menors.

**RSC**

FGV, com a empresa pública, gestiona la responsabilitat social corporativa activament i voluntàriament per a la millora econòmica, ambiental i social. En l’aspecte social, és conscient que la seua activitat està finalment orientada al servici de la Comunitat Valenciana, amb el respecte de la diversitat i promovent la reducció de les desigualtats socials.

Es troben entre els seus grups d’interés tant els empleats i empleades com la comunitat local, amb els quals realitza multitud d’activitats, així com les ONG, amb les quals FGV està sempre a la seua disposició i en contínua col·laboració, i les conselleries, en suport de les campanyes de salut pública i acolliment familiar.

Fecha: 10/08/2024